Gansbaai Tussen Land en See Stories Walvis in die Neus | Gansbaai Explore
Gansbaai: Tussen Land en See - Walvis in die Neus
Die voorbereide geraamte van die noorkapper wat hang in die Withuis op Kleinbaai is die werk van Piet ("Walvis") Petoors, 'n taksidermis wat nou in Gansbaai woon. Vandat die jong walviskoei haar geraamte aan die publiek geskenk het en naby Pearly Beach aan wal gesleep is, totdat sy aan die Withuis se dakbalke opgehang is, het dit Piet meer as ses jaar besig gehou.
Vir Piet om die walvis se skelet so skoon te kry dat dit nie te erg stink nie en so sou bly, was 'n ontsagilke en erg onwelriekende taak, wat hy darem op sy destydse kleinhoewe in Kraaifontein kon afhandel.
"Die laaste krieseltjie vleis moet van die bene af, anders weet jy vir ewig daarvan," verduidelik Piet, "Gelukkig was daar 'n plakkerskamp naby en ek het elke aand die plaashek oopgelos sodat die plakkers se brakke die laaste stukkies vleis kon afkou."
Piet het by die Suid-Afrikaanse Museum in die Kaap gewerk en al die walvisgeraamtes wat vandag daar hang is sy werk. Hy vertel hoe hy een slag besig was om 'n twee-week oue walviskarkas op Meklbosstrand uitmekaar te kap, toe sy voet gly en hy kop en pootjies binne-in die aaklige afval val.
Sy medewerkers het hom met 'n tou uitgevis, sy klere van sy lyf gestroop en verbrand, en hom in 'n kombers huistoe agterop die bakkie laat sit.
Vir weke daarna, vertel Piet, wat elke dag met die trein Kaap-toe gery het, het hy alleen gery. "Die mense het ingeklim, snuf in die neus gekry, onder hulle skoene gekyk tot hulle my gewaar het. Dan het hulle soos een man opgestaan en die wa aan my oorgelaat."
Vir meer stories en informasie om betrokke te raak en/of jou storie in te stuur, besoek gerus ons webblad.